Folketing
2012-06-11

Tak for det. Når der i en sag kommer nye, væsentlige oplysninger frem, skal man lytte opmærksomt. Og lige nøjagtig i den her sag er der nu på det allerseneste, efter vi har haft de forskellige udvalgsbehandlinger og også behandling her i salen, kommet en klar melding fra KL på vegne af alle landets kommuner med overskriften: De finder det overraskende med kommunale opgaver om randzoner. Det stiller jo ligesom sagen i et lidt andet lys, for vi har jo igennem den seneste behandling af det adskillige gange hørt fødevareministeren sige, at hvis man har spørgsmål til det fra lodsejernes side eller fra anden side, skal man kontakte kommunerne, for det er dem, der kan hjælpe med at få de spørgsmål, man har, på plads. Den er de åbenbart ikke rigtig med på i KL og i kommunerne. Det synes jeg nok stiller sagen i et noget andet lys. Man kan jo ikke vedtage en lov endeligt, før man også er klar over, hvordan den egentlig skal følges op i praksis.